**Edward Owen Leech**, nado en Washington o 9 de decembro de 1850 e finado en Nova York o 1 de maio de 1900, foi un alto funcionario e político estadounidense, director da Casa da Moeda dos Estados Unidos entre 1889 e 1893.

Traxectoria
-----------

### Orixe familiar

Edward O. Leech naceu o 9 de decembro de 1850 en Washington, onde o seu pai, Daniel D. Tompkins Leech (1810-1869) tiña a súa praza como funcionario do Servizo Postal dos EEUU e, posteriormente, do Departamento do Tesouro. Edward O. Leech era descendente directo de Lawrence Leach (1589-1662), un inglés establecido en Salem, Massachusetts, en 1629. Ademais, un avó de Edward O. Leech, o capitán Hezekiah Leach, loitou na Guerra de Independencia dos EEUU.

### Carreira profesional

Edward O. Leech recibiu a súa educación secundaria no Instituto de Everett, en Washington, e logo cursou estudos superiores na Universidade Columbia, na que se graduou en 1869, ano en que tamén faleceu o seu pai.

Ese mesmo ano comezou tamén a exercer como empregado na Oficina de Estatística do Departamento do Tesouro. No marco da reorganización da Casa da Moeda dos Estados Unidos, a raíz da Lei da Moeda de 1873, o daquela director da institución, Henry Linderman, invitou a Leech a se converter nun dos seus axudantes. Posteriormente traballou como responsable de ensaios, como axustador de contas e como contador de metal precioso.

Paralelamente, Leech continuou a súa formación académica e en 1886 acadou o seu mestrado na Facultade de Dereito da Universidade Nacional en Washington, aínda que decidiu permanecer vinculado profesionalmente á *US Mint*, no canto do exercicio da práctica xurídica.

Medalla do director Edward O. Leech emitida en 1890 pola Casa da Moeda dos EEUU. Gravador: Charles E. Barber.
O 16 de outubro de 1889, o presidente Benjamin Harrison nomeou a Leech director da Casa da Moeda dos EEUU, en substitución de Linderman. Leech tiña 38 anos e era a persoa máis nova en acceder ao posto de director. *The New York Times* publicou un editorial situándose en contra deste nomeamento, argumentando que o presidente o levara a cabo simplemente porque Leech encubrira o fillo do presidente nun escándalo relacionado cun negocio fraudulento en Montana. Leech exerceu o cargo de director da ceca pública entre outubro de 1889 e maio de 1893, data en que se retirou do seu servizo para a Administración, a raíz dun cambio de Goberno.

Fóra xa do ámbito administrativo, Leech ocupou postos directivos na banca, como o de vicepresidente do *National Union Bank* e tamén do *National Bank of Commerce*, ambos de Nova York.

Ademais, no ámbito político, na Convención Nacional Republicana celebrada en San Luís en 1896, Leech xogou un papel moi relevante na aprobación dun punto polo que o seu partido se amosaba favorable ao mantemento do padrón ouro.

Vida familiar
-------------

Leech casou o 25 de outubro de 1871 con Celia Kelen Kent, de Pittsburg, Pensilvania, con quen tivo tres fillos. Celia faleceu en 1889.

O 1 de maio de 1900, Leech faleceu no hospital Mount Sinai, en Nova York, por mor das complicacións dunha apendicite.

Notas
-----

1. ↑  Evans, G. G. (1893). Páxina 96.
2. 1 2 3 4 5 6 7 8  *"*Edward Owen Leech". En *The Bankers Magazine*. Volume 60. Nº 5. Bradford-Rhodes & Company, Nova York. 1900. Páxinas 698-699.
3. 1 2 3 4  Evans, G. G. (1893). Páxina 97.
4. ↑  "Paying for Whitewash". En *The New York* Times. 8 de outubro de 1889.
5. ↑  Evans, G. G. (1893). Páxina 98.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Edward O. Leech Modificar a ligazón no Wikidata*** |

### Bibliografía

* Evans, G. G. (1893). *Illustrated history of the United States mint.*.. G. G. Evans, Filadelfia. Páxinas 96-98.

### Outros artigos

* Director da Casa da Moeda dos Estados Unidos

### Ligazóns externas

* Publicacións de Edward O. Leech (*Internet Archive*)


|  |  |  |
| --- | --- | --- |
| Predecesor:**James P. Kimball** | **Director da Casa da Moeda dos Estados Unidos**1889 - 1893 | Sucesor:**Robert E. Preston** |

* Portal:Estados Unidos de América

|  |  |
| --- | --- |
| Control de autoridades | 
* Wd: Q5344677
* WorldCat
* VIAF: 308180921
* LCCN: no2013104086

 |